KOMISIJOS REGLAMENTAS (EB) Nr. 437/2009
2009 m. gegužės 26 d.
kuriuo leidžiama naudoti penėjimui skirtų jaunų galvijų patinų Bendrijos importo tarifinę kvotą ir nustatomas jos administravimas
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2007 m. spalio 22 d. Tarybos reglamentą (EB) Nr. 1234/2007, nustatantį bendrą žemės ūkio rinkų organizavimą ir konkrečias tam tikriems žemės ūkio produktams taikomas nuostatas (Bendras bendro žemės ūkio rinkų organizavimo reglamentas) (1), ypač į jo 144 straipsnio 1 dalį, 148 ir 4 straipsnius,
kadangi:
(1)
Pagal PPO CXL sąrašą reikalaujama, kad Bendrija leistų naudoti metinę 169 000 penėjimui skirtų jaunų galvijų patinų importo tarifinę kvotą. Tačiau pasibaigus deryboms, po kurių buvo sudarytas Europos bendrijos ir Jungtinių Amerikos Valstijų susitarimas pasikeičiant laiškais pagal 1994 m. Bendrojo susitarimo dėl tarifų ir prekybos (GATT) (2), patvirtinto Tarybos sprendimu 2006/333/EB (3), XXIV straipsnio 6 dalį ir XXVIII straipsnį, Bendrija įsipareigojo visoms valstybėms narėms pakoreguoti minėtą importo kvotą iki 24 070 galvijų.
(2)
Šių kvotų administravimo taisyklės kiekvienų metų liepos 1 d. - birželio 30 d. laikotarpiui yra nustatytos 2007 m. gegužės 23 d. Komisijos reglamentu (EB) Nr. 558/2007, kuriuo leidžiama naudoti penėjimui skirtų jaunų galvijų patinų importo tarifinę kvotą ir nustatomas jos administravimas (4).
(3)
Pasiekus teigiamų rezultatų taikant eiliškumo principą kituose žemės ūkio sektoriuose ir siekiant supaprastinti administravimą reikėtų, kad nuo šiol penėjimui skirtų jaunų galvijų patinų kvota būtų administruojama remiantis (EB) Nr. 1234/2007 144 straipsnio 2 dalies a punkte nustatytu metodu. Tai turėtų būti daroma pagal 1993 m. liepos 2 d. Komisijos reglamento (EEB) Nr. 2454/93, išdėstančio Tarybos reglamento (EEB) Nr. 2913/92, nustatančio Bendrijos muitų kodeksą, įgyvendinimo nuostatas (5) 308a, 308b straipsnius ir 308c straipsnio 1 dalį.
(4)
Atsižvelgiant į perėjimo nuo vienos administravimo sistemos prie kitos ypatumus reikėtų, kad šiame reglamente aptariama kvota būtų laikoma nekritine kaip apibrėžta Reglamento (EEB) Nr. 2454/93 308c straipsnyje.
(5)
2008 m. balandžio 23 d. Europos Parlamento ir Tarybos reglamento (EB) Nr. 450/2008, nustatančio Bendrijos muitinės kodeksą (Modernizuotas muitinės kodeksas) (6), 166 straipsnyje numatyta, kad jei pateikiamoms į laisvą apyvartą prekėms dėl jų paskirties taikoma sumažinta muito norma, jas ir toliau prižiūri muitinė. Reikėtų numatyti, kad tam tikrą pakankamai ilgą laikotarpį pagal šiame reglamente numatytą tarifinę kvotą importuoti galvijai būtų prižiūrimi taip užtikrinant, kad ne mažiau negu 120 dienų jie bus penimi nustatytuose gamybos padaliniuose.
(6)
Turėtų būti pateiktas užstatas, užtikrinantis tokios penėjimo prievolės laikymąsi. Užstato dydis nustatomas iš bendrojo muitų tarifo muito atėmus sumažintą muitą, taikomą atitinkamų galvijų pateikimo į laisvą apyvartą dieną.
(7)
Todėl Reglamentas (EB) Nr. 558/2007 turėtų būti panaikintas ir pakeistas nauju reglamentu.
(8)
Šiame reglamente numatytos priemonės atitinka Bendro žemės ūkio rinkų organizavimo vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
1. Nuo liepos 1 d. iki kitų metų birželio 30 d. (toliau - importo kvotų laikotarpis) kasmet leidžiama naudoti importo tarifinę kvotą, kurią sudaro 24 070 Bendrijoje penėjimui skirtų jaunų galvijų patinų, kurių KN kodai yra 0102 90 05, 0102 90 29 arba 0102 90 49.
Tarifinės kvotos eilės numeris yra 09.0113.
2. Pirmoje dalyje numatyta kvota administruojama remiantis Reglamento (EEB) Nr. 2454/93 308a, 308b straipsnius ir 308c straipsnio 1 dalimi. To reglamento 308c straipsnio 2 ir 3 dalys netaikomos.
3. Importo muitas, taikomas pagal šio straipsnio 1 dalyje nurodytą tarifinę kvotą, yra 16 % ad valorem, pridėjus 582 EUR už neto toną.
Ši pirmoje pastraipoje numatyta muito norma taikoma tik tuo atveju, jei importuoti galvijai ne mažiau kaip 120 dienų yra penimi juos importavusioje valstybėje narėje.
2 straipsnis
1. Taikant Reglamento (EB) Nr. 450/2008 166 straipsnį importuoti galvijai prižiūrimi užtikrinant, kad ne mažiau negu 120 dienų jie bus penimi nustatytuose gamybos padaliniuose, kuriuos importuotojas privalo nurodyti per mėnesį po galvijų pateikimo į laisvą apyvartą.
2. Siekiant užtikrinti, kad būtų laikomasi 1 dalyje nurodyto įsipareigojimo penėti importuotus galvijus ir kad nesumokėtas muitas būtų sumokamas, jei šio įsipareigojimo nesilaikoma, importuotojai kompetentingai muitinei pateikia užstatą. Tokio užstato dydis nurodytas priede pagal kiekvieną KN kodą.
3. Išskyrus force majeure atvejus, 2 dalyje nurodytas užstatas grąžinamas, jei valstybės narės kompetentingai institucijai pateikiami įrodymai, kad jauni galvijai:
a)
buvo penimi ūkyje arba ūkiuose, nurodytuose vadovaujantis 1 dalimi;
b)
nebuvo paskersti per 120 dienų laikotarpį nuo jų importo dienos; arba
c)
nepasibaigus minėtam laikotarpiui buvo paskersti dėl sveikatos problemų arba krito dėl ligos ar nelaimingo atsitikimo.
3 straipsnis
Reglamentas (EB) Nr. 558/2007 panaikinamas. Vis dėlto jis ir toliau taikomas licencijų, išduotų iki 2009 m. liepos 1 d. atveju, iki tų licencijų galiojimo pabaigos.
4 straipsnis
Šis reglamentas įsigalioja trečią dieną nuo jo paskelbimo Europos Sąjungos oficialiajame leidinyje.
Jis taikomas nuo 2009 m. liepos 1 d.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje 2009 m. gegužės 26 d.